**Aparjodei 5. vieta 49. FIL Eiropas čempionātā**

 49. FIL Eiropas čempionāta un 9. Viessmann Pasaules kausa posma pirmā sacensību diena Siguldas bobsleja un kamaniņu trasē noslēgusies ar sieviešu sacensībām, kur labāko sešiniekā finišēja Kendija Aparjode.

Dāmu konkurencē jau otro nedēļu pēc kārtas savu karjeras rekordu laboja Kendija Aparjode, finišējot 5. vietā gan 49. FIL Eiropas čempionātā, gan 9. Viessmann Pasaules kausa posmā. Jaunā sportiste divu braucienu summā par 0.484 sekundēm piekāpās krievietei Tatjanai Ivanovai. Sudraba godalga vācietei Natālijai Geisenbergerei, bet bronza itāļu sportistei Sandrai Robačerei. “***Kad iznācu no 15. [virāžas] taisnes, jau uzelpoju mazliet. Esmu ļoti priecīga, jo Nāciju kausā man nesanāca labs brauciens, bet tagad viss izdevās***,” pēc finiša komentē K. Aparjode. Viņa atzīst, ka beidzot viss ir “salicies pa plauktiņiem” – gan kamanu tehniskā puse, gan spēja tikt galā ar uztraukumu: “***Es vienkārši spēju nobraukt tos divus braucienus labi, un tad viss ir kārtībā.***”

Elīza Cauce 49. FIL Eiropas čempionāta ieskaitē finišēja 7. vietā, bet 9. Viessmann Pasaules kausa posmā ieņēma 8. vietu. Arī viņa atzīst, ka abi braucieni izdevās labi un bez kļūdām. Savukārt Ullai Zirnei 9. vieta 49. FIL Eiropas čempionātā, bet 12. vieta 9. Viessmann Pasaules kausa posmā. “***Abos braucienos neiegriezos ļoti labi pirmajā virāžā, bet pārējo izbraucu labi. Kopumā esmu apmierināta, lai gan bija arī kļūdiņas***,” komentē U. Zirne.

Arī svētdien sacensības varēs vērot tiešraidē kanālā “Best4Sport TV”. Starplaikos skatītājiem būs iespēja ielūkoties kamaniņu sagatavošanas procesā, kā arī dzirdēt intervijas ar īpašajiem viesiem.

**Sacensību programma**:

**Svētdiena, 28. janvāris**:

9:15 – vīrieši, 1. brauciens
10:50 – vīrieši, 2. brauciens
12:20 – sprinta sacensības divvietīgajām ekipāžām
12:55 – sprinta sacensības sievietēm
13:40 – sprinta sacensības vīriešiem
14:50 – komandu stafete